CELEX: 32022R0710
Language: bg
Date: 2022-05-06 00:00:00
Title: Регламент (ЕС) 2022/710 на Комисията от 6 май 2022 година относно отказ за разрешаване на здравна претенция за храни, отнасяща се до намаляване на риска от заболяване (текст от значение за ЕИП)

10.5.2022   
               
               
                  BG
               
               
                  Официален вестник на Европейския съюз
               
               
                  L 133/9
               
            
         РЕГЛАМЕНТ (ЕС) 2022/710 НА КОМИСИЯТА
         от 6 май 2022 година
         относно отказ за разрешаване на здравна претенция за храни, отнасяща се до намаляване на риска от заболяване
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1924/2006 на Европейския парламент и на Съвета от 20 декември 2006 г. относно хранителни и здравни претенции за храните (1), и по-специално член 17, параграф 3 от него,
         като има предвид, че:
         
                     (1)
                  
                  
                     В Регламент (ЕО) № 1924/2006 се предвижда, че здравните претенции за храни са забранени, освен когато са разрешени от Комисията в съответствие с посочения регламент и са включени в списъка на Съюза на разрешените претенции.
                  
               
                     (2)
                  
                  
                     В Регламент (ЕО) № 1924/2006 се предвижда също, че заявленията за разрешаване на здравни претенции се подават от стопанските субекти в областта на храните до националния компетентен орган на държава членка. Националният компетентен орган препраща валидните заявления на Европейския орган за безопасност на храните („Органа“).
                  
               
                     (3)
                  
                  
                     След като получи заявление, Органът незабавно информира останалите държави членки и Комисията за него и се произнася със становище по съответната здравна претенция.
                  
               
                     (4)
                  
                  
                     Комисията се произнася относно разрешаването на здравните претенции, като взема предвид становището на Органа.
                  
               
                     (5)
                  
                  
                     Във връзка с подадено от Anxioﬁt Ltd. заявление в съответствие с член 14, параграф 1, буква а) от Регламент (ЕО) № 1924/2006 Органът трябваше да се произнесе със становище относно научната обосновка на здравна претенция, свързана с Anxiofit-1 и намаляването на подпраговата и леката тревожност (Въпрос № EFSA-Q-2020-00032). Предложената от заявителя претенция беше формулирана, както следва: „Установено е, че Anxioﬁt-1 облекчава подпраговата и леката тревожност. Подпраговата и леката тревожност са рискови фактори при развитието на тревожни разстройства и депресия“.
                  
               
                     (6)
                  
                  
                     Комисията, държавите членки и заявителят получиха научното становище (2) по тази претенция от Органа, който въз основа на предоставените данни стигна до заключението, че научните доказателства не са достатъчни за установяване на причинно-следствена връзка между приема на Anxiofit-1 и намаляването на подпраговата и леката тревожност. Съответно, тъй като здравната претенция не отговаря на изискванията на Регламент (ЕО) № 1924/2006 за включване в списъка на Съюза на разрешените претенции, тя не следва да бъде разрешена.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Здравната претенция, посочена в приложението към настоящия регламент, не се включва в списъка на Съюза на разрешените претенции, както е предвидено в член 14, параграф 1 от Регламент (ЕО) № 1924/2006.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 6 май 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 404, 30.12.2006 г., стр. 9.
         
            (2)  EFSA Journal (Бюлетин на ЕОБХ) 2020;18(10):6264.
      
      
         
            ПРИЛОЖЕНИЕ
            Отхвърлена здравна претенция
            
                        Заявление — съответни разпоредби на Регламент (ЕО) № 1924/2006
                     
                     
                        Хранително вещество, вещество, храна или категория храна
                     
                     
                        Претенция
                     
                     
                        Номер на становището на ЕОБХ
                     
                  
                        Здравна претенция по член 14, параграф 1, буква а) за намаляване на риска от заболяване
                     
                     
                        Хранителна съставка Anxiofit-1, която съдържа водно-спиртен екстракт от изсушени корени на Echinacea angustifolia, стандартизиран за специфичния алкамиден профил
                     
                     
                        Установено е, че Anxioﬁt-1 облекчава подпраговата и леката тревожност. Подпраговата и леката тревожност са рискови фактори при развитието на тревожни разстройства и депресия
                     
                     
                        EFSA-Q-2020-00032